projecte-aina/catalan_government_crawling huggingface dataset:
Una Comunitat de Pràctica exprés elabora un document que ajudarà a garantir la seguretat dels locals de restauració després del confinament
Quines mascaretes s'han d'utilitzar?
Calen altres equips de protecció individual (EPI)?
Com s'han de separar els comensals?
Una Comunitat de Pràctica (CoP) de l'ASPCAT ha elaborat un document que respon aquestes i altres preguntes crítiques de cara al procés de obertura posterior al confinament per la pandèmia de la COVID19.
El document està disponible en català, castellà, anglès, francès, rus, àrab i xines.
La idea de la CoP va néixer en el context del xat de la segona sessió de casos pràctics que l'Equip de Gestió de Coneixement organitza des del passat 3 d'abril.
Tot el contingut de la infografia resultant es basa en dades oficials o propostes del sector mateix i obvia tant opinions personals com propostes controvertides, com la presa de temperatura als clients o l'ús d'ozó.
El treball, elaborat en només una setmana, manté el rigor tècnic i científic dels productes de les CoP i ha respectat el treball previ de recollida de documentació.
La CoP preveu modificar el document a mesura que les autoritats dictin normes sanitàries post-confinament.
La CoP exprés s'ha reunit per vies telemàtiques i ha comptat amb la participació de quatre persones de l'ASPCAT, un membre de l'Agència de Salut Pública de Barcelona (ASPB), una tècnica de l'Ajuntament de Castellbisbal i una representant d'una consultora de qualitat en el sector de la restauració de les Illes Canàries.
Des del 3 d'abril s'han dut a terme 25 convocatòries que han aplegat més de 3.200 seguidors
D'esquerra a dreta i de dalt a baix, Anna Canal, Gemma Salvador, Gemma Castella, Elvira Fina, Joan Carles Badia i Leo Pascual; tots sis, professionals de l'ASPCAT que han presentat algun dels 25 casos pràctics en confinament
L'equip de Gestió del coneixement (EGdC) ha fet l'última de les sessions " Casos pràctics en confinament " aquest dijous 9 de juliol, en una convocatòria que ha servit per fer balanç del cicle, i apuntar objectius de futur.
La valoració, en paraules de Dani Giménez, responsable de GdC de l'ASPCAT, ha estat «més que satisfactòria», tenint en compte que es va començar «sense pretensions» i «per una serendipitat» (per una troballa inesperada).
Per a Giménez, «ha suposat molta feina programar, organitzar i avaluar dues sessions a la setmana, però la necessitat de contacte i de continuar treballant en un entorn desfavorable [el confinament decretat arran de la pandèmia de la covid19] ha generat una dinàmica de comunicació i de posada en comú del coneixement sense precedents».
En aquest context hi ha ajudat de manera determinant la tecnologia, amb una plataforma que «ha permès la interconnexió i ha trencat l'aïllament».
Als Casos pràctics en confinament s'hi han inscrit més de 5.300 persones, de les quals més de 3.200 han arribat a connectar-se a alguna de les sessions.
Han estat 7 temes d'escorxadors («un èxit per a un col·lectiu sovint oblidat», segons Giménez), 6 temes de seguretat alimentària, 4 temes de promoció de la salut, 3 convocatòries transversals, 3 més d'específiques sobre la covid19 i 2 sessions sobre protecció de la salut ambiental.
En el decurs de les jornades s'han presentat 8 comunitats de pràctica (CoP) i s'han creat 2 comunitats de pràctica exprés per donar suport al desconfinament progressiu d'establiments concrets.
A part de Giménez, en la sessió hi van participar també els integrants de l'equip de GdC, Antoni Colomer, Jordi Vendrell i Ildefonso Ortín.
Tots tres van valorar molt positivament l'experiència.
Vendrell va destacar l'acollida i l'afluència de persones en unes convocatòries que s'han difós per canals «no formals» —bàsicament, grups de whatsapp.
Ildefonso Ortín, pel seu costat, va destacar el «feedback directe» aconseguit gràcies a la interacció que permet la plataforma tecnològica utilitzada.
Colomer, alma mater del vessant tecnològic d'aquesta experiència, va remarcar que l'eina de comunicació i interacció ha funcionat molt bé.
La darrera sessió Casos pràctics en confinament va comptar amb intervencions de les persones que han participat en alguna de les anteriors sessions, tant amb àudio i vídeo com mitjançant el xat.
Moltes van coincidir en l'encert del cicle i van destacar el valor de connectar la comunitat i continuar el treball en xarxa per evitar l'aïllament.
Els responsables destaquen els pocs mitjans que han utilitzat per dur a terme aquest cicle que ha suposat la recuperació de moltes persones i la creació de nous vincles que ha estimulat la generació i compartició de coneixements.
Una quarantena de persones dels equips de l'Anoia, Osona, Gironès i Garrotxa han rebut els ordinadors i una formació inicial per utilitzar la nova eina
El darrer trimestre de l'any passat, es va dur a terme un pilot per provar l'ús d'ordinadors portàtils com a eina de suport al personal de l'Agència que té encomanades funcions d'inspecció.
En aquest pilot van participar 22 persones pertanyents a diferents equips de salut pública representatius del territori.
La seva experiència i aportacions van ser de molta utilitat per a validar l'eina i introduir-hi millores.
Mitjançant el portàtil i l' aplicatiu del registre Sanitari Offline (RSO) és possible fer les actes d'inspecció i emplenar les dades del SIAPS sense connexió a Internet.
Durant el mes de febrer s'ha iniciat la fase de desplegament a una quarantena de persones dels equips de salut pública de l'Anoia, Osona, Gironès i Garrotxa.
El desplegament consta d'una primera sessió presencial on es fa lliurament del portàtil a cada persona i una formació inicial que es completa amb una segona sessió de formació transcorregudes dues setmanes, de cara a consolidar coneixements i resoldre dubtes i incidències amb les que s'hagi trobat el personal inspector.
Al llarg dels propers mesos s'anirà completant gradualment el desplegament a la totalitat del territori, al mateix temps que s'aniran incorporant noves funcionalitats com la notificació electrònica.
19 professionals de la salut de diferents àrees bàsiques de la Catalunya Central hi adquireixen eines per a la prescripció de l'activitat física
El CAP Bages de Manresa va acollir el 15 de febrer el taller "Prescripció d'activitat física a l'atenció primària", adreçat a professionals de centres de salut de la Catalunya Central.
La convocatòria és fruit de la col·laboració entre el Servei Català de la Salut i l'Agència de Salut Pública de Catalunya, en el marc del Pla d'activitat física, esport i salut (PAFES).
El taller, adreçat als referents del PAFES que encara no havien fet la formació inicial del programa, té l'objectiu de formar més professionals especialitzats en la prescripció d'activitat física.
En el decurs del programa se'ls facilita el coneixement d'alguns recursos comunitaris com són les rutes saludables, fruit del treball en xarxa amb el món local.
El Pla d'activitat física, esport i salut (PAFES) és una iniciativa interdepartamental, impulsada pel Departament de Salut i la Secretaria General d'Esports, en què participen tots els centres de salut.
En el PAFES s'aconsella la pràctica d'activitat física saludable (més de 30 minuts d'una activitat física moderada, com pot ser caminar a bon pas, almenys 5 dies a la setmana) en el cas de les persones adultes, i en especial en el de les persones amb factors de risc cardiovascular, i també se n'aconsella la pràctica per als infants i els adolescents (60 minuts d'activitat física moderada, 5 dies a la setmana).
Després d'aquesta formació, el 100% de les àrees bàsiques de salut de la Regió Sanitària de la Catalunya Central disposa de professionals formats en la prescripció d'activitat física.
En aquesta Regió Sanitària, al 76% de les àrees bàsiques de salut existeixen rutes del tipus PAFES en algun dels seus municipis.
La publicació incideix especialment en la importància de l'acompanyament dels àpats dels infants, tant a la família com a l'escola
Els Serveis Territorials de Salut a les Terres de l'Ebre van acollir la presentació de la nova Guia de recomanacions per a l'alimentació durant la primera infància (0-3 anys ), a càrrec de la dietista-nutricionista de l'Agència de Salut Pública, Gemma Salvador
La presentació va comptar amb l'assistència d'un gran nombre de professionals, des del personal mèdic de Pediatria de l'Atenció Primària de Salut i dels hospitals, als responsables de llars d'infants i també tècnics del sector de la salut.
La guia recull els nous enfocaments respecte al calendari d'incorporació de nous aliments, textures i quantitats, i alhora també incideix en la importància de l'acompanyament dels àpats dels infants, tant a la família com a l'escola, i el seu paper com a un espai de comunicació i d'educació.
D'altres aspectes clau com l'alletament matern, la correcta ingesta de proteïnes i la conveniència de determinats productes (postres làctics, galetes, cereals...), entre d'altres, van donar lloc a un intercanvi d'opinions i experiències per part del públic assistent.
30 minuts d'activitat física i 5 peces de fruita.
Setmana Catalana de la Prevenció del Càncer.
Una alimentació saludable i fer 30 minuts d'activitat física diària ajuden a prevenir determinats tipus de càncers.
Els cinc consells següents ens ajudaran a prendre correctament els medicaments, fent que millori el nostre estat de salut.
La càpsula és un recull de recomanacions i avisa sobre els riscos de consumir alcohol o altres drogues durant l'embaràs per a la dona i nadó i conclou que cap consum d'alcohol i drogues és segur per al nadó
Salut i seguretat infantil a l'automòbil
La raspallada serveix per eliminar la placa bacteriana, aportar fluor tòpic a les dents i prevenir la càries dental.
Mesures de protecció solar per als infants: a la platja, la piscina i la muntanya
Projecte englobat dintre del Pla integral per a la promoció de la salut mitjançant l'activitat física i l'alimentació saludable (PAAS).
Els accidents infantils són un perill greu.
La cura de l'infant i les visites pediàtriques
Prevenció de l'obesitat infantil
Aquesta guia complementa els protocols d'actuació de Vigilància i Resposta a Emergències de Salut Pública en malalties infeccioses d'alt risc com l'Ebola o la febre hemorràgica de Crimea Congo, entre d'altres.
Document adreçat a professionals de l'àmbit de la gent gran
Informació d'al·lèrgens en aliments sense envasar en establiments de restauració i comerç minorista
L'ACSA llença el nou material didàctic de la campanya "Ep, les mans ben netes!", coincidint amb el Dia Mundial del rentat de mans
L'Agència Catalana de Seguretat Alimentària (ACSA) ha editat el programa "Ep, les mans ben netes!".
S'adreça als centres educatius que promou el rentat de mans com una eina eficaç i efectiva per prevenir malalties causades per microorganismes, incloses les toxiinfeccions alimentàries.
La iniciativa es basa en tres materials didàctics que poden complementar el currículum escolar: un còmic, un quadern d'activitats i una guia per al professorat.
El còmic narra una història que serveix de motivació per iniciar totes les activitats didàctiques recollides en el quadern.
Els destinataris d'aquest projecte són l'alumnat de primària.
L'objectiu és que l'alumnat descobreixi els microorganismes que són causants de malalties infeccioses.
Al mateix temps, els ajudaran a aprendre que les mans són un mitjà de propagació dels microbis i que per això cal prendre les mesures adequades per mantenir una bona higiene.
La higiene de les mans és un element clau en la seguretat alimentària: la majoria d'intoxicacions alimentàries es produeixen a les llars per una manca de condicions d'higiene.
El rentat de les mans és un element clau com a mesura de prevenció.
El programa s'inicia amb la realització d'una prova pilot a les escoles El CIM i L'Arjau de Vilanova i la Geltrú i Antoni Brusi de Barcelona que duran a terme aquesta proposta educativa.
Aquesta proposta educativa té l'objectiu de destacar la importància de fomentar els bons hàbits d'higiene de les mans entre la població escolar i animar els centres d'ensenyament a adoptar projectes que els promocionin.
L'ACSA posa a disposa a disposició dels centres i entitats educatives aquest material.
Document adreçat a professionals de l'àmbit de la gent gran
L'esperança de vida de Catalunya és de les més altes del món (any 2012: 79,8 anys en els homes i 85,4 anys en les dones).
Actualment, una de cada 5 persones té més de 65 anys (any 2013: 17,5% segons IDESCAT).
En aquest context i emmarcat en el PINSAP, es presenta el Document de Bases per a la Promoció de l'envelliment actiu saludable, que, a partir d'una revisió de la situació a Catalunya i de l'efectivitat de les intervencions a nivell internacional, inclou 8 línies estratègiques, bones pràctiques i propostes d'actuacions concretes.
El document s'adreça a professionals de l'àmbit de la gent gran i està elaborat en col·laboració amb 12 de les institucions i entitats més representatives i fa un abordatge de l'envelliment actiu basat en l'evidència, integral, transversal, intersectorial, participatiu i equitatiu.
Els nous treballs aborden desmentir els "mites i creences" al voltant de l'alimentació adequada per a pacients que pateixen un càncer i es troben en tractament.
La Fundació Alícia i l'Institut Català d'Oncologia (ICO) han llançat unes guies per desmentir els "mites i creences" al voltant de l'alimentació adequada per a pacients que pateixen un càncer i es troben en tractament.
L'objectiu principal és donar pautes senzilles i pràctiques per ajudar a la gestió diària de l'alimentació durant la malaltia, amb recomanacions específiques per a determinats tipus de càncer.
Les guies ' Mites i creences sobre l'alimentació durant el tractament del càncer ' i ' Recomanacions dieteticoculinàries durant el tractament del càncer de mama ' se sumen ara a la guia ja existent 'Recomanacions generals sobre l'alimentació durant el tractament del càncer'.
La col·lecció duu per títol "Menjar durant el tractament del càncer" i està formada per 9 publicacions.
Podeu consultar totes les publicacions a la web de l'ICO i a la web Alícia.
El president Torra rep de mans del Dr.
El president de la Generalitat, Quim Torra, ha rebut aquest matí l'informe sobre les actuacions de reforma del sistema sanitari, encarregat pel Govern i elaborat pel Comitè d'experts per a la transformació del sistema públic de salut.
El cap d'epidemiologia de l'Hospital Clínic de Barcelona, Antoni Trilla, ha lliurat el document com a coordinador d'aquest Comitè integrat per 28 professionals principalment de l'àmbit sanitari, i nomenats pel president Torra.
El Govern va aprovar el 14 de juliol passat la creació del Comitè d'experts per a la transformació del sistema públic de salut, adscrit al Departament de la Presidència, i la Comissió interdepartamental per a l'elaboració de l'agenda de transformació del sistema públic de salut, adscrita al departament de Salut.
El Comitè va iniciar la seva tasca amb l'encàrrec d'elaborar en un termini de dos mesos el document que han lliurat avui al president.
A banda d'aquest informe, els professionals del Comitè també tenen l'encàrrec d'assessorar sobre les qüestions que li plantegi la Comissió interdepartamental per a l'elaboració de l'agenda de transformació del sistema públic de salut.
Aquesta comissió elaborarà, en el termini de tres mesos, l'agenda de transformació del sistema públic de salut d'acord amb el document del comitè d'experts.
El document dels experts ha estat lliurat en el decurs d'una sessió de treball, que ha tingut lloc al Saló de Sant Jordi del Palau de la Generalitat, i en la qual també han pres part el vicepresident del Govern i conseller d'Economia i Hisenda, Pere Aragonès; la consellera de la Presidència i portaveu del Govern, Meritxell Budó, i la consellera de Salut, Alba Vergés.
Comitè d'Experts per a la Transformació del Sistema Públic de Salut
El Departament de Treball, Afers Socials i Famílies i el Departament de Salut obriran una expedient disciplinari a dues treballadores de la residència de gent gran Mossèn Homs de Terrassa per un cas de tracte vexatori.
Ara per ara, les dues treballadores ja han estat apartades de les seves funcions.
El cas ha transcendit a través d'un vídeo publicat a les xarxes socials.
El Departament de Treball, Afers Socials i Famílies també ha activitat el Servei d'Inspecció perquè s'obri un expedient informatiu al respecte.
Així mateix, s'ha presentat denúncia davant dels Mossos d'Esquadra i la Generalitat es personarà a les actuacions judicials que es puguin endegar al respecte.
Tots dos departaments i l'Ajuntament de Terrassa actuaran de forma coordinada en aquest cas.
Des del centre ja s'ha contactat amb la família de la persona resident per informar sobre la situació i explicar les accions empreses.
També s'ha informat a la resta de familiars dels residents.
El Departament de Treball, Afers Socials i Famílies i el Departament de Salut lamentem els fets, ens posen a disposició de la família i refermem el compromís d'actuar davant qualsevol tipus de maltractament a una persona resident a un centre de gent gran.
El Departament de Salut farà un cribratge selectiu, porta a porta, en alguns barris de Rubí per determinar possibles casos de contagi de COVID-19.
Després d'identificar algunes zones on havia augmentat el nombre de positius, Salut ha decidit practicar proves PCR's als veïns de les zones per identificar contactes estrets o, si fos el cas, persones que puguin ser asimptomàtiques
Les zones concretes on es faran els cribratges són les corresponents al CAP Anton de Borja (en concret, en alguns carrers del barri 25 de setembre i del barri Les Torres), i al CAP Rubí Mútua (a les zones de ca n'Oriol i Plaça del Sol).
Es considera el més adequat fer un estudi de cerca de contactes estrets en les zones que s'han identitat com de màxim contagi.
El cribatge es farà amb la col·laboració del Ajuntament de Rubí que posarà a disposició voluntaris de Protecció Civil, agents de la Creu Roja i agents de ciutadania.
L'acció començarà dilluns dia 7 i s'allargarà fins el dijous 10.
Les proves PCR es realitzaran porta a porta, fent la cerca dirigida dels contactes que no s'han localitzat telefònicament.
En aquesta acció també s'inclouran els comerços ubicats a les zones de cribratge
Els resultats de les proves estaran disponibles, a partir de 48h, a La Meva Salut.
Es contactarà per telèfon amb els casos que siguin positius.
Als que siguin negatius i tinguin eConsentiment, se'ls enviarà un SMS per informar-los del resultat.
El Laboratori de l'Agència de Salut Pública de Catalunya (ASPCAT) a Tortosa ha començat a fer determinacions analítiques per a empreses del sector del vi que ho sol·licitin.
Dotze establiments de Terrassa disposen de l'acreditació AMED.
El Pla de salut de Catalunya 2011-2015 inclou l'objectiu de disminuir la mortalitat, augmentar la supervivència de la població atesa per conducta suïcida i prevenir la repetició de temptatives autolítiques.
Només la meitat dels infants de 5 a 14 anys es raspallen les dents més d'un cop al dia.
Per evitar-ne contagis, és molt important prendre mesures d'higiene, com evitar tossir i esternudar a l'aire, utilitzar mocadors d'un sol ús i rentar-se les mans molt freqüentment.
Seguint les recomanacions del Consell Assessor de Vacunacions es proposa la vacunació de les dones embarassades entre les 27 i les 36 setmanes de gestació.
La taxa d'incidència de síndromes es de 127 per 100.000 habitants.
La situació d'epidèmia s'ha avançat lleugerament respecte l'any 2013.
Sessió Informativa de l'ASPCAT.
Durant el festival s'ha presentat un vídeo amb receptes de la cuinera Ada Parellada i una cançó del grup Xiula, que fomenten l'alimentació saludable en els infants, especialment el consum de verdura i peix.
La instrucció ha entrat en vigor l'1 de gener de 2014.
EWA és un projecte liderat per la Subdirecció General de Drogodependències de l'Agència de Salut Pública de Catalunya i cofinançat pel programa de Salut de la Comissió Europea en què, a més de Catalunya, han participat 12 països europeus.
Els informes mostren i comparen els resultats assistencials i de gestió dels equips d'atenció primària i, per primera vegada, de salut mental i addiccions de Catalunya.
Augmenta l'activitat de recerca feta des de les comarques del Bages, el Berguedà, Osona i l'Anoia, amb 5 publicacions en revistes especialitzades l'any 2012.
En aquesta jornada es va distribuir esmorzar saludable a tots i totes amb fruita fresca, iogurts, pa amb oli d'oliva i aigua
Us informem que el Departament de la Presidència ha publicat una nova convocatòria sobre el procediment d'avaluació i acreditació de competències professionals adquirides a través de l'experiència laboral o de vies no formals de formació en l'àmbit dels biocides, que ofereix 50 places per a l'acreditació de les unitats de competència de les qualificacions professionals de nivell 2 de Serveis per al control de plagues i de nivell 3 de Gestió de serveis per al control d'organismes nocius previstes en el Reial Decret 830/2010, de 25 de juny, pel qual s'estableix la normativa reguladora de la capacitació per realitzar tractaments amb biocides.
Aquesta convocatòria es durà a terme a l'Institut d'Agricultura i Jardineria Les Garberes de Castellar del Vallès, i obre un termini de preinscripció entre els dies 1 i 28 de setembre de 2020 per poder acollir-se al procediment.
Per a més informació sobre aquesta convocatòria podeu consultar el web sobre Acreditacions i Qualificacions Professionals de la Generalitat de Catalunya.
Us recordem que el Ministeri de Sanitat, en coordinació amb les comunitats autònomes, ha acordat una pròrroga addicional de la validesa dels Carnets d'aplicadors de tractaments DDD (desinfecció, desinsectació i desratització) fins el 15 de juliol de 2021.
Així mateix, cal tenir present que la manca de capacitació suposa un incompliment dels requisits establerts en el Reial decret 830/2010.
Per la qual s'obre convocatòria del procediment d'avaluació i acreditació de les competències professionals adquirides a través de l'experiència laboral o de vies no formals de formació per al curs 2020-2021, en centres que depenen del Departament d'Educació.